CELEX: 32019D0720
Language: fi
Date: 2019-04-30 00:00:00
Title: Komission päätös (EU) 2019/720, annettu 30 päivänä huhtikuuta 2019, ehdotetusta kansalaisaloitteesta ”Lentopolttoaineen verovapautuksen lopettaminen Euroopassa” (tiedoksiannettu numerolla C(2019) 3250)

10.5.2019   
               
               
                  FI
               
               
                  Euroopan unionin virallinen lehti
               
               
                  L 122/53
               
            
         KOMISSION PÄÄTÖS (EU) 2019/720,
         annettu 30 päivänä huhtikuuta 2019,
         ehdotetusta kansalaisaloitteesta ”Lentopolttoaineen verovapautuksen lopettaminen Euroopassa”
         
            
               (tiedoksiannettu numerolla C(2019) 3250)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Ehdotetussa kansalaisaloitteessa ”Lentopolttoaineen verovapautuksen lopettaminen Euroopassa” todetaan seuraavaa: ”Pyydämme Euroopan komissiota ehdottamaan jäsenvaltioille lentopolttoaineen (kerosiinin) verotuksen käyttöönottoa. Ilmailuala hyötyy veroeduista huolimatta siitä, että se on yksi nopeimmin kasvavista kasvihuonekaasupäästöjen lähteistä.”
                  
               
                     (2)
                  
                  
                     Ehdotetun kansalaisaloitteen tavoitteet liittyvät seuraavaan: ”Liikennemuotoihin, jotka kuormittavat ympäristöä vähemmän kuin ilmailu, sovelletaan korkeita veroja samaan aikaan kun ilmailuala hyötyy monista epäoikeudenmukaisista verovapautuksista. Lentopolttoainetta ei veroteta Euroopassa, eivätkä jäsenvaltiot peri arvonlisäveroa lentolipuista, mikä tekee ilmailusta entistä houkuttelevamman liikennemuodon, vaikka se on hiili-intensiivisin. Kerosiinin verottaminen antaisi EU:lle mahdollisuuden lisätä merkittävästi ympäristöystävällisemmän liikkuvuuden rahoitusta, koska liikenne on nopeimmin kasvava kasvihuonekaasupäästöjen ala.”
                  
               
                     (3)
                  
                  
                     Euroopan unionista tehdyllä sopimuksella (SEU-sopimus) vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (4)
                  
                  
                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (5)
                  
                  
                     Perussopimusten soveltamiseksi voidaan antaa Euroopan unionin toiminnasta tehdyn sopimuksen (SEUT-sopimus) 113 artiklan nojalla unionin säädöksiä liikevaihtoveroja, valmisteveroja ja muita välillisiä veroja koskevan lainsäädännön yhdenmukaistamisesta siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi sekä kilpailun vääristymien välttämiseksi.
                  
               
                     (6)
                  
                  
                     Ehdotettu kansalaisaloite ei näin ollen ylitä selvästi komission toimivaltaa tehdä ehdotus unionin säädökseksi perussopimusten soveltamiseksi asetuksen 4 artiklan 2 kohdan b alakohdan mukaisesti.
                  
               
                     (7)
                  
                  
                     Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi SEU-sopimuksen 2 artiklassa esitettyjen unionin arvojen vastainen.
                  
               
                     (8)
                  
                  
                     Ehdotettu kansalaisaloite ”Lentopolttoaineen verovapautuksen lopettaminen Euroopassa” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään ehdotettu kansalaisaloite ”Lentopolttoaineen verovapautuksen lopettaminen Euroopassa”.
         
         
            2 artikla
            Tämä päätös tulee voimaan 10 päivänä toukokuuta 2019.
         
         
            3 artikla
            Tämä päätös on osoitettu ehdotetun kansalaisaloitteen ”Lentopolttoaineen verovapautuksen lopettaminen Euroopassa” järjestäjille (kansalaistoimikunnan jäsenille), joita edustavat samalla yhteyshenkilöinä toimivat Timothée Niels Pierre Jacques GALVAIRE ja Anastasios PAPACHRISTOU.
         
         
            Tehty Brysselissä 30 päivänä huhtikuuta 2019.
            
               
                  Komission puolesta
               
               Frans TIMMERMANS
               
                  Varapuheenjohtaja
               
            
         
         
            (1)  EUVL L 65, 11.3.2011, s. 1.